次韻彥康
作者：周孚
朝代：宋

paragraphs: 讀書策新功，子久勗此課。
蒲梢籋寒雲，了不見坎軻。
深懷浹背恥，但欲袖手坐。
新詩忽來辱，快讀起疲懦。
還疑正始在，欲突黄初過。
斯文未易到，吾黨真可賀。
向來豫章法，政復如此作。
鈕頭三寸澤，子質況黄稬。
只今百尺的，已見一矢破。
更期十載後，凜凜誰子奈。
耆年日凋喪，我亦老寒餓。
奇窮不自惜，乃復珍此貨。
但恐黄禾空，子駒誰秣莝。